奉和御製五嶽觀告成
作者：夏竦
朝代：宋

paragraphs: 嶽鎮明神屢降康，聖心尊奉禮文揚。
徽名祇薦昭殊典，秘宇欽崇報美祥。
曲沼甘泉秋湛湛，浮榮嘉氣曉蒼蒼。
金釭銜壁流繁影，雲雀踶甍耀采章。
祇祓王靈涓吉日，密礱文杏架修梁。
都人霧集鴻儀盛，帝御天臨絜志彰。
宸唱茂宣昭峻極，春祺紛委顯蕃昌。
升平更屬西成日，擊壤歡謠徧井疆。